ToekomsVenster: Om ware bande met mense smeeFoto: Kimson Doan/Unsplash.com “Vertel dit aan julle kinders, en laat hulle dit weer aan húlle kinders vertel, en dié weer aan húlle nageslag!” – Joël 1:3 (AFR83) Prof. Hennie Stander, ŉ gewaardeerde vriend, vertel dat hy sy kinders in Australië besoek het. Per geleentheid wag hy vir sy dogter en sit rustig en wag in die tuin van ŉ plaaslike gemeente. Oomblikke later sluit iemand by hom aan en begin uitvra na waar hy vandaan kom. Dit blyk dat die persoon ŉ leraar by die betrokke gemeente is. Hulle gesels hartlik oor Suid-Afrika en sy uitdagings, waarna die dominee vra of hy saam met Hennie kan bid vir ons land. Uiteraard gryp Hennie die geleentheid aan en hy self bid ook vir die persoon en hul gemeente. Hennie wag verder toe nog ŉ persoon by hom aansluit. Dit blyk dat hy ŉ medeleraar in die gemeente is. Hennie vra na die welstand van die gemeente waarna die dominee antwoord dat dit sommer baie goed gaan. Hulle beleef groei en verbondenheid. Uiteraard is Hennie nuuskierig om uit te vind waaraan die groei toegeskryf word, immers, soveel gemeentes sukkel deesdae om die mas op te kom. Die dominee antwoord dat hulle doen wat hy nou doen. Gesels met mense en sluit by hul menswees en konteks aan. Stel belang in die wel en weë van ander. So groei die gemeente, een persoon op ŉ slag. In ŉ wêreld waar alles kits en met min moeite moet gebeur, reken ek dat hierdie ervaring van Hennie boekdele spreek. Uiteraard is dit nie net die dominee wat met potensiële lidmate of gelowiges moet kontak maak nie. Elke lidmaat word geroep om dieselfde te doen. Niemand kan opregte liefde, omgee en belangstelling ignoreer nie. Mense het ŉ behoefte om gehoor te word. Eensaamheid is akuut, al is daar mense rondom jou. Min mense is bereid om te luister, die tyd opsy te sit en regtig te beleef. Ek dink nie vir ŉ oomblik dat die dominees se vertrekpunt is om mense vir die gemeente te wen nie, inteendeel. Ek dink net dat die groei in die gemeente die vrug op hierdie uitreik na mense en hul kontekste verteenwoordig. Wanneer laas het iemand opreg in jou wel en wee belang gestel? Wanneer laas het jy in iemand anders se wel en wee belang gestel? “Julle moenie net elkeen aan sy eie belange dink nie, maar ook aan dié van ander. Is dit nie die wese van dissipelskap nie?” – Filippense 2:4 (AFR83)